- Mütləq oxuyaram. Çoxbilmiş, çox sağ ol, elə ona görə də sənə Çoxbilmiş deyirlər də! Mən hər şeyi başa düşdüm. Sabah sinifdə bu sualı dostlarıma da verəcəyəm.

#### ÇOXBİLMİŞ ÖYRƏDİR

Sevimli dostlar, təhsil aldığınız dildə eyni bir sözün bir neçə mənada işləndiyini bilirsiniz. Ancaq həmin sözlər ayrı-ayrı mənaları bildirsə də, bu mənalar arasında əlaqə, oxşarlıq olur. Belə sözlərə Azərbaycan dilində də rast gəlirsiniz. Bunlara çoxmənalı sözlər deyilir: Məsələn, uşağın qolu - köynəyin qolu; qızın burnu - ayaqqabının burnu - gəminin burnu; bacımın ayağı - stolun ayağı, oğlanın başı - dağın başı - ağacın başı ...

11.Vətən haqqında bildiyiniz atalar sözlərini söyləyin. Bu mövzuda Çoxbilmişin torbasında olan atalar sözlərindən bilmədiklərinizi öyrənin.

### ATALAR SÖZÜ - SÖZLƏRİN GÖZÜ

Vətənə gəldim, imana gəldim.
Qürbət cənnət olsa, yenə vətən yaxşıdır.
Vətənin bir günü, qürbətin min günü.
Vətənin bir qışı qürbətin yüz baharından yaxşıdır.
Qəribi vurmuşlar, “Vay vətən!” demiş.

Qürbət yerdən vətən olmaz!
Özüm qürbətdəyəm, gözüm vətəndə.
Bülbül gülü sevər, insan-vətənini.
Yurddan çıxsan da, eldən çıxma!

12. Lüğət üzrə imla yazın. Sonra kitabla yoxlayın. Sözlərdən bir neçəsini cümlələrdə işlədin.

dörd, yeddi, səkkiz, doqquz, iyirmi, qırx, əlli, altmış, yetmiş, səksən, doxsan, altmış altı, yetmiş yeddi, səksən dörd, səksən səkkiz, doxsan doqquz

13. Vətən haqqında bildiyiniz bayatıları yadınıza salın. Çoxbilmişin təklif etdiyi bayatıları da əzbərləyin.

#### BAYATILAR

Dağlara çən düşübdü,
Başıma dən düşübdü.
Tanrı, məni quş elə,
Yada vətən düşübdü.

Gül üstündə yaş olum,
Ellərə sirdaş olum.
Qürbətdə şah olunca,
Vətənimdə daş olum.

Əzizinəm dilən gəz,
Bağda gülü dilən gəz.
Qürbətdə xan olunca,
Vətənində dilən gəz.

SÖZLÜK

qürbət, dilənmək

SÖZ EHTİYATI

çən düşmək, dən düşmək

14. Yanıltmacı oxuyun, [g] və [ü] səslərinin düzgün tələffüzünə diqqət yetirin.

Azərbaycan dilinin spesifik səslərini təkrar edin.

Gündüz gecə Gülgəzin güzgüsünü gizlədi. Gülgəz gündüz gizli-gizli güzgüsünü gəzdi. Gündüz güldü, gülməyini Gülgəzdən gizlədi.

Gülər güzgünü Gündüzün gizlədiyini gizlincə Gülgəzə dedi. Gülgəz gizlincə güzgüsünü götürdü. Gülgəzlə Gülər gizlində Gündüzə güldülər.