- Dovşan, bu sənindir, sən almanı birinci görmüsən.

İkinci hissəni qarğaya verdi:

- Qarğa, bu da sənindir, sən almanı dərmisən.

Üçüncü hissəni kirpi öz ağzına apardı:

- Bu mənimkidir, çünki almanı mən tutmuşam.

Dördüncü hissəni kirpi ayının pəncəsinə qoydu:

- Bu isə səninkidir, ayı baba!

- Mənə nə üçün? - deyə ayı dilləndi.

- Çünki sən bizi barışdırdın və başımıza ağıl qoydun!

Hər kəs öz payını yedi, hamı razı qaldı. Rus xalq nağılı

SÖZLÜK

cır, birbaş, vur-tut, çığırmaq, hay-küy, ayılmaq, nərildəmək

SÖZ EHTİYATI

ilişib qalmaq, bir ağızdan, ağlına gəlmək, başına ağıl qoymaq, qulağının ardını qaşımaq, yerindən oynamaq

#### ÇOXBİLMİŞ DÜŞÜNDÜRÜR

1. Nağılı rollar üzrə oxuyun, nəticə çıxarın və səhnələşdirin.

2. Suallar ətrafında danışın.

1) Dovşan almanı niyə dərə bilmədi?
2) Bəs nə üçün dovşan almanı götürə bilmədi?
3) Kirpi almanı niyə dovşana vermək istəmirdi?
4) Kirpi, qarğa və dovşanın mübahisəsi nə ilə nəticələndi?
5) Ayı məsələni necə həll etdi?
6) Ayıya nə üçün pay düşməli idi

3. Çoxbilmişin qoyduğu suallardan xoşunuza gəlməyən varmı? Nağılın məzmunu ilə bağlı siz yoldaşlarınıza daha hansı sualları vermək istərdiniz? Suallarınızı səsləndirin.

4*. Aşağıdakı atalar sözlərini oxuyun. Necə düşünürsünüz, bu atalar sözlərindən mətnin məzmununa uyğun olmayanı varmı?

### ATALAR SÖZÜ - SÖZLƏRİN GÖZÜ

Yaxşı məsləhət hər şeydən yaxşıdır.
Ağıl ağıldan üstün olar.
Acıqla iş görən zərər çəkər.

Acıqlı başda ağıl olmaz.
Artıq tamah daş yarar,
Daş qayıdıb baş yarar.