9. Mətndə və Çoxbilmişin məlumatında bəzi şəkilçilərin üzərində ulduz (*) işarəsi qoyulmuşdur. Görəsən, niyə? Bəlkə, bu şəkilçilər sözün mənasını dəyişir? Düşünün.

10. Çoxbilmişin gətirdiyi atalar sözlərini diqqətlə oxuyun və yadınızda saxlayın.

Qara rəngdə verilmiş sözlərə əksmənalı sözlər deyin.

### ATALAR SÖZÜ - SÖZLƏRİN GÖZÜ

Qələm tutan əl dilənməz.
Söz quşdur, buraxarsan, uçar gedər.
Sözü uzadarsan, bəsdir, deyərlər.

Sözün düzünü zarafatda deyərlər.
Sözün yaxşısı baldan şirin olar.

11. Yanıltmacı oxuyun. [Ə] səsinin düzgün tələffüzünə diqqət yetirin. Azərbaycan dilindəki spesifik səsləri təkrar edin və içərisində həmin səslər işlənən sözlər deyin.

Əli əlini Əmir əmiyə uzatdı. Əmir əmi Əlinin əlini əlində saxladı. Əli əli Əmir əminin əlində Əmir əminin əlini soruşdu. Əmir əmi Əlinin əlində olan əlini Əliyə göstərdi. Əmir əminin əli əzilmişdi.

12. Yanıltmacda “əl” sözündən neçə dəfə istifadə olunmuşdur?

a) səkkiz | b) doqquz | c) dörd | d) on üç | e) yeddi

13. Mətndə göy rəngdə verilmiş sözlərin yazılışı və tələffüzü üzərində müşahidə aparın.

14. Çoxbilmiş aşağıdakı sözlərin yazılışında və tələffüzündə çətinlik çəkir. Bəs siz necə? Üzünüzü yoxlamaq üçün həmin sözlərin düzgün yazılışını və tələffüzünü qarşı-qarşıya yazın.

məf..il, həf..ə, bos..an, tüs..ü, us..a, tax..a, şax..a, dəf..ər, is..i, dəs..ə, as..a, xəs..ə

### MƏTN (I hissə)

Dərsdən sonra evə gedərkən məktəbin qapısında Fəridə müəlliməyə bir qadın yanaşdı. Çəkinə-çəkinə soruşdu:

- Bağışlayın, Fəridə müəllimə sizsiniz?

- Mənəm.

- Sizə bir neçə sözüm var. Mən Muradın anasıyam.

- Murad Əzizovun? - Fəridə müəllimə sevincək soruşdu.

- Bəli.

- Gedək məktəbə, - Fəridə müəllimə qayıtmaq istədi.

- Yox müəllim, məktəb lazım deyil. Əgər mümkünsə, gedək bağçada əyləşək.

Onlar bağçada boş bir skamya tapıb oturdular. Qadın dərhal sözə başladı:

- Dünən Muradın məsələsinə baxdılar. Mən onlara dedim ki, indi daha o, yaxşı oxumağa başlayıb. Gündəliyində sizin yazdığınız “4” qiymətini göstərdim. Hamı güldü. Əvvəlki riyaziyyat müəlliminin dediyindən belə çıxdı ki, qiyməti uşağa sinifdə dinc oturması üçün yazıblar. Düzü, pərt oldum və məni ağlamaq tutdu.