Çoxbilmiş deyir ki, dostları bənövşəni çox sevirlər. Ona görə də sizlərə A.Şaiqin yazdığı «Bənövşə» şeirini hədiyyə etmək istədi. Oxuyun, əzbərləyin.

### BƏNÖVŞƏ

Bənövşəyəm, bənövşə
Düşmüşəm dilə-dişə;
Məni qızlar-oğlanlar
Dərib taxırlar döşə.

Bahar oldu açaram,
Qar, borandan qaçaram;
Başqa güllər açanda,
Mən quş olub uçaram.

Qurudar məni ayaz,
Yaşayıram bircə yaz.
Rəngim, ətrim gözəldir,
Əl vurmayın, ömrüm az.

Abdulla Şaiq

SÖZLÜK

dilə-dişə düşmək, quş olub uçmaq

1. Hansı fəsli daha çox sevirsiniz? Fikirlərinizi əsaslandırın.

2. Yazda təbiətdə hansı dəyişiklikləri müşahidə edirsiniz? Qışla müqayisə edərək danışın.

3. Yazın gəlişini niyə bayram edirik? Bu barədə bildiklərinizi danışın.

4. Hansı artıqdır?

a) dağ b) dərə c) çöl d) qaya e) yamac ə) lüğət

5. Tapmacaları oxuyun. Cavabı çox asan tapacaqsınız.

- Göydən endim ağappaq,
Oldum ağ şal, ağ papaq.
Meyvələri düşürtdüm,
Ağacları üşütdüm.
Dağlardan yumalandım,
Küləkdə komalandım.
Gün vurdu birdən-birə,
Əriyib keçdim yerə.

- Söhbətini burda kəs!
- Yaxşı, adım nədir bəs?
♦ ♦ ♦
Pambıq kimi göydən,
Düşər qupquru
Gün dəyəndə olar
Duru, dupduru.
♦ ♦ ♦

Teymur Elçin

6. ”Ən cox sevdiyim fəsil” başlıqlı kiçik bir mətn tərtib edib yazın.

7. Tapmacada göy və qırmızı rəngdə verilmiş sözlərin mənaları üzərində müşahidə aparın. Bəs yaşıl rəngdəki sözü hansı sözlə müqayisə edərdiniz?

8. Aşağıdakı məsəli oxuyun və yeri gələndə istifadə edin.

Qorx payızdan, qabağından qış gəlir.
Qorxma qışdan, qabağından yaz gəlir.

9. Çoxbilmişlə dostunun dialoqunu oxuyun və səhnələşdirin. Çox maraqlıdır, xoşunuza gələcək. Dialoqda dostu Çoxbilmişlə rus dilində danışır. Siz rus dilini bilmirsinizsə, müəlliminizin köməyindən istifadə edin və cavablarınızı təhsil aldığınız dildə səsləndirin.