5. Necə bilirsiniz, mətni oxumasanız, bu suallara cavab verə bilərdinizmi? Oxumağın faydası barədə kiçik bir mətn tərtib edin, mətnə ad qoyun, onu yoldaşlarınıza və müəlliminizə oxuyun.

6. Mətndə “məktəb” sözünə artırılan şəkilçilər üzərində müşahidə aparın. Bu şəkilçilər sözün mənasını dəyişirmi? Cavablarınızı əsaslandırın.

7. Ümummilli liderimiz Heydər Əliyevin həyatı və fəaliyyəti haqqında araşdırma aparın, əldə etdiyiniz məlumatlar əsasında təqdimat hazırlayın, sinifdə oxuyun.

8. Aşağıdakı sözlərə -lıq, -lik, -luq, - lük şəkilçilərindən uyğun olanı əlavə edib yazın. Əvvəlki və sonrakı sözlərin mənaları üzərində müşahidə aparın. Sözlərdən bir neçəsini cümlələrdə işlədin.

dağ, meşə, yaşıl, kol, qum, daş, çiçək, ot, ağac, yaxşı, gözəl, təmiz, mehriban, mərd, qəhrəman, gül, üzüm

9. Aşağıdakı sözlərə əvvəlcə saitlə, sonra isə samitlə başlayan şəkilçilər əlavə edərək yazın. Sözlərdən bir neçəsini cümlələrdə işlədin.

balıq, qayıq, qatıq, uzaq, qonaq, işıq, ayaq,pambıq, bayraq, barmaq

10. Aşağıdakı sözləri düzgün tələffüz edin və bir neçəsini cümlələrdə işlədin.

üçbucaq, məndən, bayraq, oğlanlardan, qızlar, gözlərini, qonaqlar, dəftər, bağışlayın

11. Necə bilirsiniz, Muradın dərsdən qalmasına haqq qazandırmaq olarmı? Fikirlərinizi açıqlayın.

12. Çoxbilmişin bildiyi atalar sözlərini siz də öyrənin və yeri gələndə istifadə edin. Deyilənlərə özünüz də əməl edin.

### ATALAR SÖZÜ - SÖZLƏRİN GÖZÜ

Söyləyənə baxma, söylədiyinə bax!
Söyləmək məndən, dinləmək səndən!

Adam başından böyük danışmaz.
Əvvəl düşün, sonra danış!

SÖZ EHTİYATI

başından böyük

13. Sözlərdən cümlələr düzəldib yazın.

1) Düzbucaqlı, uşaqlar, çəkdilər, riyaziyyat, dərs, dairə, və. 2) Dostlar, ilə, futbol, həyət, məktəb, Fərid, oynamaq. 3) Heç zaman, unutmur, məktəblilər, şəhidlərini, vətən. 4) Qobustan, getmək, sinif, uşaqlar, şənbə günü, ekskursiya. 5) Xəbər vermək, qaranquş, gəlişini, yazın. 6) Qurmaq, bizim, qaranquş, yaz, eyvan, yuva.

14. Aşağıdakı sözlərin və ifadələrin mənasını izah edin və bir neçəsini cümlələrdə işlədin.

acığı tutmaq, təmir etmək, pərt olmaq, qayğısına qalmaq, mülayim, qiymətli, sadəlik, yaraşmaq, yuxulamaq

15. “Tənbəl həmişə xəstəyəm deyər” atalar sözünün mənasını izah etməyə çalışın.