7*. Mətndə göy rəngdə verilmiş ifadələri hansı sözlərlə əvəz etmək olar? Tapdığınız sözlərlə cümlələri yenidən oxuyun. Bu cümlələri siz yazsanız, hansı variantı seçərsiniz?

8. Suallar əsasında mətnin məzmununu danışın, sonra yazın.

1) Sərçə meşəni niyə çox sevirdi?
2) Meşənin yandığını sərçə nə vaxt gördü?
3) Meşənin yandığını görən meşəbəyi nə edirdi?
4) Sərçə yanğını söndürmək üçün nə etdi?
5) Meşəbəyinin sualına sərçə necə cavab verdi?
6) Meşəbəyi nə vaxt rahat nəfəs aldı?
7) Meşəbəyi üzünü sərçəyə tutub insanlara nə dedi?

9. Əziz uşaqlar, mətndən nə nəticə çıxardınız? Hər birimiz bir sərçə qədər ana təbiətə diqqət, qayğı göstəririkmi? Meşəbəyi nədən narazıdır? Mövzunu müzakirə edin və fikirlərinizi açıqlayın.

10. Sevimli dostlar, Çoxbilmiş deyir ki, süsən gülünün sizə sözü var. Şeiri oxuyun, görün bu çiçək sizdən nə xahiş edir? Tədris dilində bu çiçəyin adını deyin, bilmirsinizsə, öyrənin.

### SÜSƏN GÜLÜ

Bağçaya gedən yolun
Kənarında bitmişəm.
Elə bilməyin kolun
Arasında itmişəm.
Güllərim hər rəng olur,
Ətirli, qəşəng olur.
Gör necə boy atmışam,
Gəlib sizə çatmışam.

Gülüm ipəyə oxşar,
Yarpağım lələklərə.
Ay sağ olun, uşaqlar,
Su səpdiniz ləklərə.
Küsən deyiləm özüm,
Sevmirəm də küsəni.
Sizə budur ki, sözüm,
Unutmayın süsəni.

Xanimana Əlibəyli

11. Süsən gülünün xahişini yerinə yetirin. Həyətiniz yoxdursa, gül, çiçək əkə bilmirsinizsə, sinif otağınızda dibçək gülləri saxlayın və onlara qulluq edin. Siz təbiəti sevin, o sizi qoruyacaq!

12. Aşağıdakı sözlərə -lı, -li, -lu, -lü şəkilçilərindən uyğun olanı əlavə edib yeni sözlər düzəldin. Əvvəlki və sonrakı sözlərin mənaları üzərində müşahidə aparın. Sözlərin mənası dəyişdimi?

məktəb, bulud, yağış, ağıl, bəzək, güzgü, şəkil, zəhər, işıq, naxış, dad, gül, süd, qüvvət, güc, yağ, duz, ətir, bilik