- Ata, sağına baxdın, güldün, soluna baxdın, çox sevindin. Qarşına baxdın, məni görüb ağladın. Ağlamağına səbəb nədir? Söylə mənə!

Qazan xan qızardı. Oğlunun üzünə baxdı, söylədi:

- Sağ tərəfə baxanda qardaşım Qaragünəni gördüm - ad qazanıbdır. Sol tərəfə baxanda dayım Aruzu gördüm - ad qazanıbdır. Qarşıma baxanda səni gördüm. 16 yaşın tamam oldu. Yay çəkməmisən, ox atmamısan, mükafat almamısan. Vaxt gələr, mən ölüb, sən qalanda taxt-tacımı birdən sənə verməzlər, - deyə sonumu andım, ağladım.

Uruz bu zaman belə söylədi:

- Ata, hünəri oğul atadanmı görər, öyrənər, yoxsa atalar oğuldanmı öyrənər? Sən məni götürüb haçan kafir sərhədinə apardın, qılınc çaldın, qəhrəmanlıq göstərdin? Mən səndən nə gördüm, nə öyrənim?!

Qazan əlini əlinə vurub güldü. Dedi:

- A bəylər, Uruz yaxşı deyir. Siz yeyin, için, söhbətinizi eləyin. Mən oğlumu götürüb ova gedim. Ox atdığım, qılınc çalıb qəhrəmanlıq göstərdiyim yerləri oğluma göstərim. Kafir sərhədinə, Göyçə dağa götürüb aparım, sonra oğlana lazım olar.

Qazan xan atını mindi. 300 igidini dəstəsinə aldı. Uruz da 40 igidini özü ilə apardı. Qazan oğlunu götürüb uca dağlar üzərinə ova çıxdı. Ov ovladı, quş vurdu. Hündür*, gözəl* göy çəməndə çadır qurdu...

SÖZLÜK

yay, ox, taxt-tac, anmaq, son, hünər, sərhəd

SÖZ EHTİYATI

qılınc çalmaq, xoş gəlmədi, ad qazanmaq, diz çökmək, çadır qurmaq, kafir

#### ÇOXBİLMİŞ DÜŞÜNDÜRÜR

1. Qazan xan adı sizə tanışdırmı? Bu ada harada rast gelmisiniz?

2. Mətnin məzmununa əsasən düzgün cavabı tapın.

Qazan xan sağma və soluna baxanda nə üçün sevindi, güldü?

a) ad qazanmış qəhrəmanları gördüyü üçün b) oğlu Uruzu gördüyü üçün
c) igidləri ətrafına toplandığı üçün d) düşmənə qalib gəldiyi üçün

3. Mətnin məzmununa əsasən düzgün olmayan cavabları səsləndirin.

Qazan xan oğlunu görəndə nə üçün sevinmədi?
a) 16 yaşı olsa da, Uruz hələ ad qazanmamış, mükafat almamışdı.
b) Kafirlər Qazan xanın üzərinə hücum etmişdilər.
c) Qazan xan oğlundan incimişdi.
d) Qazan xan Uruzu görmək istəmirdi.

4. Mətndən çıxardığınız nəticə əsasında danışın: Oğuz igidləri necə olmalı idi? Qazan xan oğlunu necə görmək istəyirdi?

5. Qazan xan oğlundan narazı qalmaqda haqlı idimi? Müzakirə edin və münasibətinizi bildirin.

6. İnsanın öz səhvini başa düşməsi yaxşı haldır, yoxsa pis? Qazan xanın hərəkətlərindən nə nəticə çıxardınız? Siz necə, səhv edəndə onu etiraf etməyi bacarırsınızmı? Fikirlərinizi açıqlayın.

7. Suallar əsasında danışın:

1) Qazan xandan nə öyrəndiniz? 2) Ata və ananızla gəzməyə getməyi xoşlayırsınızmı? 3) Daha çox sizi hara aparmalarını istəyirsiniz