#### ÇOXBİLMİŞ DÜŞÜNDÜRÜR

** Məsələni həll etmək üçün Çoxbilmişin məsləhətinə qulaq asın: yaxınmənalı sözlərin hər biri özü də çoxmənalı olduqda, heç də həmişə onları bir-birinin əvəzində işlətmək olmur. Axı “balaca” sözü: 1) həcmə - balaca qazan, 2) ölçüyə - balaca otaq, 3) yaşa - balaca qardaş, 4) boya - balaca uşaq, 5) miqdara - balaca iş və s. aid ola bilər. Bunun üçün həmin sözlərin cümlədəki yerinə və mənasına fikir vermək lazımdır. Məsələn, “balaca boy” birləşməsində bu sözü cümlədəki yerinə görə “gödək”, “alçaq” sözlərindən biri ilə əvəz edə bildiyiniz halda, onu “azyaşlı, yüngülvari” sözləri ilə əvəz edə bilməzsiniz... Unutmayın!

### ARILARIN QƏZƏBİ

Biri var idi, biri yox idi, bir fil var idi. Bu fil hələ balacalığından çox dəcəl idi. Hər dəfə bir heyvanla dalaşırdı. Günlərin bir günündə filin yenə dəcəlliyi tutmuşdu. O, xortumunu bir ağaca dolayıb o tərəf-bu tərəfə silkələməyə başladı. Az qaldı ki, ağac kökündən qopsun.

Demə, bu ağacda bal arılarının yuvası var imiş.

Fil ağacı tərpətdikcə arıların yuvası dağılırdı. Odur ki, onlar dedilər:

- Fil qardaş, xahiş edirik, yuvamızı dağıtma.

Fil dedi:

- Sizin yuvanızdan mənə nə? Mən oynamaq istəyirəm!

Arılar dedilər:

- Ay fil qardaş, biz sənin oynamağına bir söz demirik, ancaq xahiş edirik, get o biri ağaclarla oyna. Bizim yuvamız olan ağacla işin olmasın.

Fil dedi:

- Mən heç yerə gedən deyiləm. Bunlara bir bax, bapbalaca boyları var, gör mənə nə deyirlər!

Arılar dedilər:

- Fil qardaş, əgər sən bizim yuvamızı dağıtsan, biz də səni sancıb öldürəcəyik!

Fil gülüb dedi:

- Gəlin sancın, sizdən qorxub eləyən yoxdur.

Arılar yuvalarına qayıdıb böyükləri ilə məsləhətləşdilər. Belə qərara gəldilər ki, axırıncı dəfə fildən xahiş etsinlər, əgər razı olmasa, onu sancıb öldürsünlər.