- Yəni nə qırmızı olsun, nə qara, nə göy, nə yaşıl, nə sarı, nə də ki ağ olsun. Aydındırmı?

- Kefin istədiyi kimi boyayaram.

- Yaxşı, nə vaxt gəlim aparım?

- Elə gün gəl ki, nə şənbə olsun, nə bazar, nə bazar ertəsi, nə çərşənbə axşamı, nə çərşənbə, nə cümə axşamı, nə də cümə.

SÖZLÜK

boyaqxana, boyamaq, paltarlıq, boyaqçılıq

16. Həftənin günlərinin adlarını Molla Nəsrəddindən bir daha eşitdiniz. Yadınızda saxlayın və hər birini bir cümlədə işlədin. Qurduğunuz cümlələrdə lətifədə işlənmiş rəng adlarından istifadə edin.

17. Lətifədə göy rəngdə verilmiş sözlər üçün ümumi olan hissəni müəyyənləşdirin. Bu sözlər arasında bir əlaqə varmı?

Uşaqlar, görün bir Çoxbilmiş indi nə istəyir?!

Sevimli dostlar, sizə maraqlı bir əhvalat danışacağam. Mənim çox xoşuma gəlib, bilirəm, siz də bəyənəcəksiniz. Əhvalata keçməzdən əvvəl istəyirəm ki, yazıçı Mir Cəlal haqqında sizə qısa məlumat verim. Səbəbini özünüz sonra başa düşəcəksiniz.

Mir Cəlal Paşayev 1908-ci ildə Cənubi Azərbaycanın Ərdəbil şəhərində anadan olmuşdur. Hələ uşaq olanda atası onu Gəncəyə gətirmişdi. O, təhsilini də Gəncə şəhərində almışdır. Mir Cəlal Gəncədə pedaqoji texnikumu bitirmişdir. O, bir müddət Gəncədə və Gədəbəydə müəllimlik etmişdir.

Yazıçı yaradıcılığa gənc yaşlarından başlamışdır. Mir Cəlal bir sıra roman, povest və maraqlı hekayələrin müəllifidir. Sizə danışmaq istədiyim həmin əhvalat isə sevimli yazıçımızın “Bir gəncin manifesti” əsərindəndir. İnanıram ki, böyüyəndə əsəri bütövlükdə oxumaq istəyəcəksiniz.

SÖZLÜK

yaradıcılıq, hekayə

SÖZ EHTİYATI

məlumat vermək.

### İTƏ ATARAM, YADA SATMARAM

1-ci hissə

İyirmi ildən artıqdır ki, bu xalça Sonanın yük yerindədir. Hər dəfə evi töküşdürəndə qatını açar, “Yusif-Züleyxa”sının üzünə doyunca baxardı. Sonra da səliqə ilə dörd qatlayıb yerinə qoyardı:

- “Muradım var, arzum var...”

İndi budur, Sona “Yusif-Züleyxa”sını qoltuğuna vurub bazara aparmalı olmuşdur.

... Tacir Sonanın xalçasını görmüşdü: “Bəh-bəh”, - deyə-deyə ağasına - ingilisə göstərdi. Xalçaya gözü sataşan kimi, heyrətindən ingilisin rəngi daha da bozardı. Xalçaya əlini vurub ayağa qalxdı. Tacirə nə isə dedi. Tacir dayananlardan xəbər aldı:

- Yiyəsi hanı?

Sona özü dinmədi. Dayananlar onu göstərdilər.

- Bacı, qiyməti neçədir?

Sona bir az duruxdu.