1. Nağılı rollar üzrə oxuyun və səhnələşdirin.

2. Şeirdə haqqında söhbət gedən nağılların adlarını sadalayın.

3. Çoxbilmiş deyir ki, dostlarımız şeirdə adı çəkilən nağılların hamısını bilirlər. Bu nağılları balaca olanda sizə nənələriniz, analarınız danışıb. Bəs özünüz hansı nağılları oxumusunuz? Adlarını sayın.

4. “Göyçək Fatma” nağılını tapıb özünüz oxuyun, peşman olmazsınız. Çox maraqlıdır.

5. “Ovçu Pirim” və “Məlikməmməd” nağıllarını oxusanız, sehrli qüvvələrlə, yeni nağıl qəhrəmanları ilə tanış olarsınız. Amma bir az tələsin! Çoxbilmiş deyirdi ki, Günay kitabxanadan “Azərbaycan nağılları” kitabını götürmək istəyir: Günayı qabaqlayın!

6. Çoxbilmiş deyirdi ki, dostlarımızın hamısı Azərbaycan nağıllarının necə başlandığını bilirlər. Əgər belədirsə, düzgün cavabı səsləndirin.

a) Az getdi, üz getdi, dərə-təpə düz getdi, iynə yarım yol getdi ...
b) Biri var idi (vardı), biri yox idi (yoxdu), bir ...
c) Dərələrdən sel kimi, təpələrdən yel kimi ...

7. Nağıl danışan nağılı bitirərkən hansı sözləri deyir? Bunu siz də bilirsiniz, tez deyin!

a) Sözümüzü burda qurtaraq, sabah yeni nağıl danışarıq.
b) Göydən üç alma düşdü: biri mənim, biri özümün, biri də nağıl danışanın.
c) Deyəsən, nağılımız çox uzun oldu, yoruldunuz, hələlik bəsdir.

8. Nağıl danışan qulaq asanları daha da maraqlandırmaq üçün aşağıdakı sözlərdən hansıları işlədir? Azərbaycan dilində nağıl oxumusunuzsa, biləcəksiniz.

1) Hamam hamam içində, xəlbir saman içində, dəvə dəlləklik eylər, köhnə hamam içində...
2) Nağıl-mağıl bilmərəm, bilsəm də, söyləmərəm, xandan gəlmiş nökərəm, dinmə, qabırğalarını sökərəm...
3) ... Az getdi, üz getdi, dərə-təpə, düz getdi, iynə yarım yol getdi, gəlib axırda...
... Dərələrdən sel kimi, təpələrdən yel kimi ...
... Qırx gün, qırx gecə yol getdi, gəlib axırda...
4) Göydən üç alma düşdü: biri mənim, biri özümün, biri də nağıl danışanın...

9. Sevimli dostlar, Çoxbilmiş bunları sizin yadınıza salır ki, nağıl oxuyanda bunlara da fikir verəsiniz! Bəs başqa xalqların nağıllarında belə sözlərə rast gəlmisiniz?

10. Şeirdə yaşıl rəngdə verilmiş sözləri hansı sözlərlə əvəz etmək olar? Həmin sözlərlə cümlələri yenidən oxuyun. Hər iki variantı tədris dilinə tərcümə edin. Bu sözlər tədris dilində də yaxınmənalı ola bilirmi? Özünüzdən yaxınmənalı sözlər işlənmiş cümlələr deyin.

11. Şeirin müxtəlif hissələrində göy rəngdə verilmiş sözləri bir-birinin əvəzinə işlətmək olarmı? Onların bir-birinə münasibətini müəyyənləşdirin və özünüz də belə misallar deyin. Bu sözlər necə adlanır?

12*. Dostunuz Çoxbilmiş şeirdəki “balaca” sözünün üzərində ulduz işarəsi qoyub. Bilmək istəyir ki, şeirdəki “balaca nəvə” birləşməsində bu sözü onunla yaxınmənalı olan aşağıdakı sözlərin hamısı ilə əvəz etmək olarmı? Fikrinizi misallarla əsaslandırmağa çalışın.

a) kiçik b) xırda c) narın d) azyaşlı e) yüngülvari