15. Şeirdə üzərində ulduz işarəsi qoyulmuş sözləri düzgün tələffüz edin.

16. Şeirdəki “üçbucaq” sözündə göy və yaşıl rəngdə verilmiş hissələri ayrı-ayrılıqda rus dilinə tərcümə edin. Sonra isə bütövlükdə sözün mənasını deyin. Hər üç sözü rus dilində cümlələrdə işlədin və cümlələri Azərbaycan dilinə tərcümə edin.

### MƏTN (II hissə)

Zəng çalınand*an sonra 5-ci “B” sinfinə girən Fəridə müəllimə Muradı görməyəndə təəccüb qaldı:

- Bəs Murad hanı? - deyə soruşdu.

Hamı yerindən səsləndi ki, “gəlməyib”. Bu, Fəridə müəllimədən ötrü təzə bir müəmma oldu. Başına cürbəcür fikirlər gəldi. Arxa cərgədə oturmuş oğlanl*ardan biri əlini qaldırdı:

- Müəllimə, Murad məktəbə gəlmişdi. Ancaq dərsə girmədi.

- Nə üçün?

- Dedi ki, daha oxumayacaq. Bund*an sonra məktəbə gəlməyəcək.

Bu da gözlənilməz zərbə! Müəllimə heç təsəvvürünə gətirə bilməzdi ki, vəziyyət belə bir şəkil ala bilər.

Fəridə müəllimə dərsdən sonra birbaş Muradgilə getdi. Onlar şəhərin yuxarı məhəlləsində yaşayırdılar. Müəllimə həyətə girəndə Murad ağacın altında oturub köhnə bir ütünü təmir edirdi.

- Murad, evinizdə kim var?

Müəllimənin səsinə Murad dik atıldı. Gözlərini döyəcləyə-döyəcləyə qaldı. Fəridə müəllimə onun cavabını gözləmədən içəri keçdi. Aynabənddə onun qarşısına çıxan anası müəlliməni görən kimi hönkürtü ilə ağladı.

- Sakit olun, sakit olun. Deyin görüm, bu nə məsələdir? Niyə o, dərsə gəlməyib?

Anası içini çəkə-çəkə dedi:

- Təqsir məndə oldu, müəllimə. Mən dili yanmış dedim ki, özünü yaxşı aparmasan, pis oxusan, səni məktəbdən qovacaqlar. Bundan acığı tutdu, məktəbə getmədi.

Qılman İlkin

SÖZLÜK

zərbə, məhəllə, gözlənilməz, təmir etmək, aynabənd.

SÖZ EHTİYATI

müəmma, içini çəkmək, dik atılmaq, təsəvvürünə gətirmək, şəkil almaq, gözünü döyəcləmək.