5. Aşağıdakı cavablardan hansı mətnin məzmununa uyğundur?

Dəniz pişik balasını evə gətirdiyini anasına ona görə demədi ki,
a) onun pişiyə yazığı gəlirdi.
b) anasının razılıq verəcəyini bilmirdi.
c) bunu anasından gizlətmək istəyirdi.
d) bunu heç kəsə bildirmək istəmirdi.

6. “Zəif” sözünə əksmənalı söz hansıdır?

a) çolaq b) güclü c) yazıq d) qorxaq

7. “Qaçmaq” sözünə yaxınmənalı söz hansıdır?

a) hoppanmaq b) yüyürmək c) tullanmaq d) tez-tez getmək

8. Əziz uşaqlar, mətni oxuyanda gördünüz ki, Çoxbilmiş bəzi sözləri göy rənglərlə fərqləndirib. O yenə də sizi yoxlamaq istəyir. Çoxbilmişin sualını gözləmədən həmin sözləri bildiyiniz yaxınmənalı sözlərlə əvəz edin.

#### ÇOXBİLMİŞ ÖYRƏDİR

Sevimli dostlar, siz danışarkən və ya yazarkən eyni bir sözü tez-tez təkrar etməmək üçün həmin sözə yaxınmənalı sözlərdən istifadə edirsiniz. 8-ci tapşırığı yerinə yetirərkən gördünüz ki, Azərbaycan dilində də hər hansı bir mənanı bir neçə sözlə ifadə etmək olur. Məsələn, gözəl - qəşəng, yüyürmək - qaçmaq, oturmaq - əyləşmək, hündür - uca, gödək - qısa, balaca - kiçik, başa düşmək - anlamaq...

Bir-birinə yaxın mənalar bildirən sözləri Çoxbilmiş yaxınmənalı və ya sinonim sözlər adlandırır. Dostunuz istəyir ki, bu sözlərin adını siz də biləsiniz.

9. Pişiklər haqqında Çoxbilmiş çox şey bilir. İstəyir ki, onların bəzilərini siz də biləsiniz. Oxuyun və fərqləndirilmiş sözlərə yaxınmənalı sözlər tapıb deyin.

■ Pişiklər 60 metr məsafəni normal görə bilirlər.

■ Pişiklərin iybilmə qabiliyyəti insandan 14 dəfə çoxdur.

■ Pişiklər öz boylamdan 5-6 dəfə hündürə asanlıqla atıla bilirlər.

■ Pişiklərin bədən temperaturu insandan fərqli olaraq 38 dərəcəyə yaxın olur.

■ Pişiklər öz sahiblərini sevirlər və onların əhvalını hiss edə bilirlər. Sahibinin pis əhvalı onlara da təsir edir.

■ Pişiklərdə güclü hissiyyat olur. Bundan əlavə, onlar yaxşı eşitmə qabiliyyətinə malikdirlər.

Pişiklərin də insanlar kimi qıdığı gəlir. İnanmırsınız? Onda özünüz yoxlayın!

10. Mətndəki “duydu” sözünü hansı sözlə əvəz etmək olmaz ?

a) hiss etdi b) başa düşdü c) anladı d) gördü

11. Dənizin hərəkətini necə qiymətləndirirsiniz? Qızdan razı qaldınızmı? Dənizin yerində olsaydınız, siz necə hərəkət edərdiniz? Fikirlərinizi açıqlayın.

12. Mətni oxuyanda fikir verdinizsə, bəzi sözlərin üzərində ulduz işarəsi qoyulub. Çox güman ki, bunu Çoxbilmiş edib. O, belə şeyləri sevir. Görünür, yenə sizdən nəyi isə soruşmaq istəyir. Çoxbilmişi qabaqlayın və deyin: bunlar necə sözlərdir?

13. Mətndə yaşıl rəngdə verilmiş sözlərin bir-birinə münasibətini müəyyənləşdirin və özünüz də belə misallar deyin.