Çoxbilmiş quşlar, heyvanlar haqqında çox şey bilir. O, öyrəndiklərindən sizə də danışmaq istəyir, qulaq asın, öyrənin.

### TAĞI ƏMİDƏN
ÖYRƏNDİKLƏRİM

Mən əvvəllərdə quşların adlarını, növlərini, yaşayışlarını, xasiyyətlərini bilməzdim. Çalağan ilə quzğuna fərq qoymazdım. Onları mənə öyrədən Tağı əmi oldu. Göyün üzündə bir qara nöqtə kimi görünən quşu mənə göstərərək deyərdi:

- Bax, o göy üzündə süzən quş qaraquşdur. Ova çıxıbdır.

- Tağı əmi, o yuxarıda quş yoxdur. O, nəyi ov edəcəkdir? - deyə soruşduqda:

- Onun ovu yerdədir. Alıcı quşların gözləri çox iti olar. Onlar yerdə siçan kimi xırda bir heyvanın hərəkət etməyini görərlər. İndi o qaraquş da yerdə dovşanın qaçdığını, ya kəkliyin uçmağını gördükdə, ildırım kimi şığıyıb caynağına alacaqdır. Sonra bir uca dağın başında oturub yeyəcəkdir, - deyə Tağı əmi mənə cavab verərdi.

Mən qaraquş, quzğun, çalağan, qızılquş, qırğı, yapalaq, bayquş, sar kimi ətyeyən vəhşi quşları Tağı əminin vasitəsilə tanıdım. Alacəhrə, şeyda bülbül, sarıköynək, baltadimdik kimi oxuyan bağ quşlarını təbiətin özündə gördüm. Turac, qırqovul, kəklik, çil bildirçin kimi ov quşlarını məktəbdə şəkildən yox, hələ uşaq ikən təbiətin özündə, Tağı əminin vasitəsilə gördüm, öyrəndim. Onun müəllimlik vəzifəsi bir bunlarla bitmirdi. Ətrafımızda gördüyüm şeylərin adlarını, onlarda əmələ gələn dəyişiklikləri yenə də ondan öyrəndim.

Süleyman Sani Axundov

SÖZLÜK

yaşayış, şığımaq, təbiətin özündə, qaraquş, caynaq

SÖZ EHTİYATI

süzmək, fərq qoymaq, alıcı quş, əmələ gəlmək

#### ÇOXBİLMİŞ DÜŞÜNDÜRÜR

1. Çoxbilmişdən eşitdikləriniz əsasında quşların həyatı və yaşayışları barədə danışın.

2. Aşağıdakı cümlələrdə “oturmaq” sözü hansı sözün əvəzində işlənmişdir? Necə bilirsiniz, bu cümlələrdə “oturmaq” sözü eyni, yoxsa fərqli mənalar bildirir?

1) Sərçə tut ağacının başında oturmuşdu.
2) Qaraquş bir uca dağın başında oturub ovladığı dovşanı yeyirdi.