#### ÜMUMİLƏŞDİRİCİ DƏRS

### QARI VƏ BUZOV

Biri vardı, biri yoxdu, bir qarı nənənin ceyran gözlü, maral duruşlu, qaşqa bir buzovu vardı. Şaxtalı bir qış günündə qarı nənə buzovunu sulamağa apardı. Buzov buzun üstünə çıxan kimi ayağı* sürüşdü, yerə yıxıldı. Qarı çox çalışdı, əlləşdi, buzovu birtəhər yerdən qaldırdı. Qarı nənə hirsləndi və üzünü buza tutub dedi:

- Ay buz, sən nə güclüsən?

Buz qarı nənəyə belə cavab verdi:

- Yox, qarı nənə! Mən güclü olsaydım, günəş məni əridib suya döndərməzdi.

Qarı nənə üzünü günəşə tutub dedi:
- Ay günəş, sən nə yaman güclü imişsən ?
Günəş dedi:
- Yox, qarı nənə! Mən güclü olsaydım, qara bulud mənim qabağımı kəsməzdi.
Qarı nənə üzünü buluda tutub dedi:
- Ay bulud, sən nə yaman güclü imişsən ?
- Qarı nənə! - Bulud cavab verdi. - Mən güclü olsaydım, sularım yağış olub yerə yağmazdı.
Qarı nənə yağışdan soruşdu:
- Ay yağış, sən nə yaman güclü imişsən ?
Yağış dilləndi:
- Elə deyil, qarı nənə! Mən güclü olsaydım, torpaq məni özünə çəkməzdi.
Qarı nənə üzünü* torpağa tutub* dedi:
- Ay torpaq, sən nə yaman güclü imişsən ?

- Yox, qarı nənə! - Torpaq söylədi. - Mən güclü olsaydım, ağaclar, güllər, çiçəklər, otlar mənim şirəmi sora bilməzdilər.

Qarı yavaş-yavaş çəmənliyə çatdı və üzünü otlara, çiçəklərə tutub soruşdu:

- Ay otlar, ay çiçəklər, siz nə yaman güclü imişsiniz ?

Otlar, çiçəklər başlarını* qaldırıb qarı nənəyə baxdılar. Hündür, enliyarpaq bir ot qarı nənəyə belə cavab verdi:

- Yox, qarı nənə! Biz güclü olsaydıq, ceyran bizi yeməzdi.
Qarı nənə ceyranı tapıb ondan soruşdu:
- A ceyran, sən nə yaman güclü imişsən ?
Ceyran dilə gəldi:
- Qarı nənə! Mən güclü deyiləm. Güclü olsaydım, canavar məni yeyə bilməzdi.
Qarı nənə canavarın qabağını kəsib ondan xəbər aldı:
- A canavar, sən nə yaman güclü imişsən ?
Canavar uzaqdan gələn bir kəndlini qarıya göstərib dedi:
- Yox, qarı nənə! Mən güclü olsaydım, bax o gələn adam məni vura bilməzdi.