“Xalqın, millətin, insanın öz ana dilindən
əziz heç bir şeyi ola bilməz
HEYDƏR ƏLİYEV

### ÇOXBİLMİŞLƏ TANIŞLIQ

Əziz uşaqlar, sevimli dostlar! Siz heç kitabın danışdığını görmüsünüzmü? Bəlkə də, “yox”, - deyəcəksiniz. Ancaq tələsməyin, bir düşünün! Yəqin, bu tapmacanı eşitməmiş olmazsınız:

Ağaca çıxdım adamla,
Bir nəlbəki badamla.
Nə dili var, nə ağzı,
Hey danışır adamla!

Bir balaca dərindən düşünsəniz, əslində mənim sizinlə necə danışdığımı görərsiniz. Bunu təkcə mən demirəm ki! Sevimli şairimiz Bəxtiyar Vahabzadə bir şeirində görün nə deyir:

Dili yoxdur, o danışır,
Hər bir şeydən xəbər verir:
Ata kimi sənə bəzən,
doğru yol göstərir.