### SAZLI-SÖZLÜ DİYAR

Qazax sazlı, şeirli bir diyardır. Bu diyar xalqımızın söz sənəti tarixinə Molla Vəli Vidadi, Molla Pənah Vaqif, Çoban Əfqan, Səməd Vurğun, Osman Sarıvəlli, Mehdi Hüseyn, Mirvarid Dilbazi, İsmayıl Şıxlı, Hüseyn Arif, Aşıq Ədalət kimi görkəmli sənətkarlar bəxş etmişdir. Bu mahal əsrlərdən bəri aşıq sənətinin beşiyi olmuşdur. Burada analar körpəsinə saz havası üstündə layla deyir. Qazaxın hər kəndində neçə el şairinə, saz tutub söz qoşan aşığa rast gəlmək olar. Bu obanın elə bir evi yoxdur ki, divardan saz asılmamış olsun.

Qazaxa rəngbərəng xalçaları, məşhur diliboz atları da şan-şöhrət gətirib.

1819-cu ildə məşhur rus ədibi A.S.Qriboyedov İrana səfər edəndə Qazaxın İncə kəndində bir evdə qonaq qalıb. Evdəki nəfis şəkildə toxunmuş xalça onun xoşuna gəlib. Savadsız kəndli qadının toxuduğu bu gözəl xalça Qriboyedovu heyran edib. El adətinə görə, qonağın xoşu gəldiyi əşyalardan xalça, xurcun*, heybə* ona hədiyyə verilir.

Qazax şəhərinin mərkəzində Molla Pənah Vaqifin və Səməd Vurğunun heykəlləri üzbəüz qoyulub. Yerli əhali çox haqlı olaraq onları ata-oğul adlandırır.

Şəmistan Nəzirli

SÖZLÜK

adət, diyar, görkəmli, ədib, oba, şan-şöhrət, üzbəüz, haqlı olaraq, yerli əhali, nəfis

SÖZ EHTİYATI

mahal, bəxş etmək, saz tutub söz qoşmaq, səfər etmək, heyran etmək, xurcun, heybə

#### ÇOXBİLMİŞ DÜŞÜNDÜRÜR

1. Sevimli dostlar, S.Vurğun deyərkən, o saat yadınıza “Azərbaycan” şeiri düşür. Deyə bilərsinizmi, böyük şair harada və neçənci ildə anadan olmuşdur? Şair haqqında daha nə bilirsiniz? Bildiklərinizi yoldaşlarınıza da danışın.

2. S.Vurğunun “Azərbaycan“ şeirindən aşağıdakı bəndi bilirsinizmi? Bu bənddə Azərbaycan təbiətinin daha hansı məşhur yerlərinin adı çəkilir? Şeiri bütövlükdə oxuyun, xoşunuza gələn bəndləri əzbər öyrənməyə çalışın.

Min Qazaxda köhlən ata,
Yalmanına yata-yata,
At qan-tərə bata-bata,
Göy yaylaqlar belinə qalx,
Kəpəz dağdan Göygölə bax!..

SÖZ EHTİYATI

köhlən, yalman