Şeirin adını desəm, yenə də adımı söz (sirr) saxlamayan qoyacaqsınız. Odur ki, demirəm. Göy zolağın yerinə tapmacanın cavabını qoysanız, şeirin adını özünüz çox asanlıqla taparsınız.

İndi bildiniz mən Kiməm?

Bax mən sizinlə danışan, sizə doğru yol göstərən həmin o Çoxbilmişəm!

Siz də mənim kimi çoxbilmiş olmaq istəyirsinizsə, tez məni əlinizə götürün, açın və mənimlə danışın. Onda görəcəksiniz ki, mən sizə sirdaş, yaxın yoldaş, ayrıla bilməyəcəyiniz əziz dostam! Siz mənimlə danışa-danışa dilimizin şirinliyini dadacaq, gözəlliyini duyacaq, onun zənginliyinə bələd olacaq, bilmədiklərinizi öyrənəcəksiniz!

Görün bir ümummilli liderimiz Heydər Əliyev ana dilimiz barəsində bizlərə nəyi tövsiyə etmişdir: “Bizim çox gözəl, zəngin, cazibədar dilimiz var. Hər bir Azərbaycan vətəndaşı, hər bir azərbaycanlı öz ana dilini, dövlət dilini mükəmməl bilməlidir. ... Başqa dilləri öyrənərkən öz dilinizi heç vaxt unutmayın və öz ana dilinizi heç bir başqa dilə dəyişməyin. Xalqın, millətin, insanın öz ana dilindən əziz heç bir şeyi ola bilməz”.

Mən Sizi düşündürməyi və güldürməyi də bacarıram!

Hər dərsdə maraqlı mövzular üzrə söhbət edəcəyik. Oxuduqlarınızı başa düşməkdə çətinlik çəksəniz, tez həvəsdən düşməyin. Bilmədiyiniz sözlərin mənasını anlamaqda “Sözlük” və “Söz ehtiyatı” sizə kömək edəcək. Onların da sizinlə dostluq edəcəyinə əminəm!

Bilirəm, oxuduqlarınız haqqında düşünmək, “başınızı işlətmək” də istəyəcəksiniz. Onda sizə Çoxbilmişin sehrli torbasından maraqlı suallar tapıb verəcəyəm. Tapa bilməsəniz, qorxmayın, özüm də sizinlə birlikdə düşünəcəyəm!

Düşünməkdən yorulanda qulağıma yavaşca pıçıldayın. Mən sizə gülməli lətifələr danışacağam.

Eh, hələ bunlar nədir ki! Torbamda nə qədər istəsəniz, maraqlı nağıllar, şeirlər, tapmacalar, bayatılar, dadlı-duzlu söhbətlər, sirli sözlərimizdən nümunələr var ki!.. Təki Siz mənimlə danışmaq istəyin! Onda görəcəksiniz ki, əsl dost necə olur! Sizi bilmirəm, ancaq mən sizdən ötrü yamanca darıxmışam. Sizinlə danışmaq üçün yay tətilinin qurtarmasını səbirsizliklə gözləmişəm. Yəqin, siz də məktəbdən və məndən ötrü darıxmısınız . Elə isə yolçu yolda gərək! İşiniz avand olsun!

Gəlin başlayaq!

SÖZLÜK

badam, zolaq, çoxbilmiş, sirdaş, mükəmməl

SÖZ EHTİYATI

bələd olmaq, baş işlətmək, cazibədar, xəbərçi