### MƏNƏVİ DƏYƏRLƏRİMİZ

Sevimli dostlar! VƏTƏN - bizik, bizim varlığımızdır, mənəvi dəyərlərimizdir: dilimiz, sazımız-sözümüz, nəğməmiz-bayatımız, kökümüz-soyumuzdur!-demişdik. Dəyərlərimizi qorumasaq, yaşatmasaq, onları itirə bilərik. O zaman isə milli kimliyimizi itirmiş olarıq. Odur ki, hər birimiz mənəvi dəyərlərimizi tanımalı, onun qədrini bilməli, lazım gələndə onu müdafiə etməyi bacarmalıyıq!

1. Sevimli şairimiz Bəxtiyar Vahabzadənin “Ana dili” şeirindən aşağıdakı parçanı oxuyun və əzbərləyin. Şair bizlərə nəyi tövsiyə edir? Qruplara bölünün və müzakirə edin.

### ANA DİLİ

Dil açanda ilk dəfə “ana” söyləyirik biz,
”Ana dili” adlanır bizim ilk dərsliyimiz.
İlk mahnımız laylanı anamız öz südüylə
İçirir ruhumuza bu dildə gilə-gilə.

Bu dil - bizim ruhumuz, eşqimiz, canımızdır,
Bu dil - bir-birimizlə əhdi-peymanımızdır.
Bu dil - tanıtmış bizə bu dünyada hər şeyi,
Bu dil - əcdadımızın bizə miras verdiyi
Qiymətli xəzinədir... onu gözlərimiztək
Qoruyub, nəsillərə biz də hədiyyə verək.

SÖZ EHTİYATI

xəzinə, əcdad, miras, dil açmaq, nəsil, gilə-gilə, əhdi-peyman, ruhuna içirmək

2. Sevimli dostlar, B.Vahabzadə vətənpərvər bir şairdir. Vətəndən, onun keçmişindən, dilindən, mənəvi dəyərlərindən söhbət açanda şairin misralarına müraciət etməmək olmur. Ona görə də Çoxbilmiş sizinlə müəyyən mövzular ətrafında müzakirələri sevimli şairimizin şeirlərindən seçdiyi nümunələr əsasında aparır. “Ana dili”, “Vətəndaş” şeirləri belə nümunələrdəndir!

Şairin “Gülüstan”, “Muğam”, “Vicdan”, “Atılmışlar”, “Şəhidlər” kimi poemalarını böyüdükcə oxuyacaqsınız və Çoxbilmişlə razılaşacaqsınız.

3. Deyirlər ki, bir xalqın dilini əlindən alsalar, o xalq məhv olar. Bu fikirlə razılaşırsınızmı? Debata qoşulun və fikirlərinizi əsaslandırmağa çalışın.

4. Konstitusiyamızın 21-ci maddəsində yazılır: “Azərbaycan Respublikasının dövlət dili Azərbaycan dilidir”. Dövlət dili barədə fikirlərinizi yoldaşlarınızla bölüşün. Azərbaycanda başqa hansı dillərdə danışan xalqlar yaşayır?

5. Azərbaycan dili azərbaycanlıların ana dilidir. Niyə hər bir xalq öz dilini “Ana dili” adlandırır? Bu barədə siz necə düşünürsünüz? Müzakirə edin və fikirlərinizi əsaslandırmağa çalışın.

6. Azərbaycan dilinin dünyada geniş yayılmış türk dillərindən biri olduğunu bilirsinizmi? Başqa hansı türk xalqlarını və dillərini tanıyırsınız? Çoxbilmiş deyir ki, bu dillərin sayı 25-dən artıqdır. Araşdırma aparın və nəticəsini sinifdə oxuyun.