#### ÇOXBİLMİŞ DÜŞÜNDÜRÜR

10. Lətifəni oxuyun.

#### ZORLA GÖNDƏRİRLƏR

Qoltuğunda çantası, üzü-gözü ağlamaqdan şişmiş oğlan uşağı yolda qonşusu ilə rastlaşdı. Qonşu oğlanın ağladığını hiss etdi və onun könlünü almaq* üçün üz-gözünü oxşadı:

- Oğlum, məktəbə gedirsən?

Oğlan gözlərini silərək dedi:

- Mən getmirəm. Zorla göndərirlər.

SÖZ EHTİYATI

könlünü almaq, oxşamaq

11.* Oğlanın ağlamağının səbəbini, yəqin ki, başa düşdünüz. İndiyə qədər oxuduqlarınız əsasında onun bu hərəkətinə münasibət bildirin. Aşağıdakı şeiri oxuyun və uyğunluğu tapmağa çalışın.

#### TƏNBƏL

Çox yatma, dur, a tənbəl,
Yatsan olar iş əngəl.
Gün dağlara yayıldı,
Hər bir yatan ayıldı.

Yar-yoldaşın səhərlər
Tez məktəbə gedərlər.
... Xeyri-şərin qan, oğlum,
Öz halına yan, oğlum.

Abbas Səhhət

SÖZLÜK

əngəl, qanmaq

SÖZ EHTİYATI

öz halına yanmaq

12. Necə bilirsiniz, nə vaxt “Tənbəl“ şeirini “Oyan, oğlum” şeirinin davamı hesab etmək olar? Mülahizələrinizi söyləyin.

13. Çoxbilmişin tənbəllərə aid dediyi atalar sözlərini eşitmisinizmi? Onları oxuyun, nəticə çıxarın və yeri gələndə istifadə edin. Başqalarını bilirsinizsə, söyləyin.

### ATALAR SÖZÜ - SÖZLƏRİN GÖZÜ

Tənbəl deyər: “Bu gün oynaram, sabah oxuyaram”.
Çalışqan deyər: “Bu gün oxuyaram, sabah oynaram”.
Tənbəl dağda qar gördü, yorğanına büründü.
Tənbələ iş buyur, o sənə ağıl öyrətsin.
Tənbəl həmişə xəstəyəm deyər.

14. Aşağıdakı sözlərə -çı, -çi, -çu, -çü şəkilçilərindən uyğun olanı əlavə edib yazın. Əvvəlki və sonrakı sözlərin mənaları üzərində müşahidə aparın. Sözlərdən bir neçəsini cümlələrdə işlədin.

qayıq, gül,pambıq, üzüm, dəniz, ocaq, neft, xalça, təyyarə, ov, bostan, gəmi, balıq, qoruq