8. Uşaqlar, həyətdə, parklarda, bulvarda gəzərkən Çoxbilmiş bəzi dostlarının dondurmanın kağızını hara gəldi tulladığını öz gözləri ilə görüb. Siz necə, dondurma yeyərkən onun kağızını, yaxud çöplərini yerə atanları görmüsünüzmü? Belələrinə münasibətiniz necədir? Necə düşünürsünüz, hərə yerə bir şey atsa, onda bəs təbiəti kim qoruyacaq? Qruplara bölünün və mövzunu müzakirə edib fikirlərinizi təqdim edin.

SÖZLÜK

təhlükəli, hökmən, hara gəldi ehtiyatlı olmaq

SÖZ EHTİYATI

saxlama müddəti, zərərli maddələr

9. Dondurma haqqında internetdən oxuduğunuz maraqlı məlumatlardan yoldaşlarınıza da danışın.

### ÜMUMİLƏŞDİRİCİ DƏRS

### SÖZ SİZİNKİDİR

Xumar tənəffüs vaxtı
Koridorda gəzərkən,
Təzə, qırmızı rəngli
Bir qələm tapdı yerdən.

Qələmi axtarırdı
Bu zaman üç kiçik qız.
Xumar əsla dinmədi
Baxdı çox etinasız.

Söylədi öz-özünə:
- Qələmi versəm əgər,
Onda bütün uşaqlar
Məni oğru bilərlər.

Nə itərsə məktəbdə,
Yapışarlar yaxamdan.
Bu sirri heç kəsə mən
Bildirmərəm heç zaman.

İndi söz sizinkidir,
Cavab verin, uşaqlar:
Deyin, düzmü düşünür
Bizim məktəbli Xumar?
Tofiq Mütəllibov