Arılar yenə filə yalvarıb-yaxardılar, nəsihət verdilər, ancaq lovğa fil onlara məhəl qoymadı. İşi belə görən arılar hücum çəkib filin başına, gözünə, qulaqlarına, burnuna, dodaqlarına, bədəninə qondular, onu sancmağa başladılar. Bir dəqiqənin içində filin bədəni şişib dağa döndü. Onun bağırtısı aləmə yayıldı. Ağrıdan bilmədi nə etsin, üz qoydu qaçmağa. Ancaq fil qaçdıqca arılar onun arxasınca uçur, iti iynələrini onun bədəninə sancırdılar. Fil o qədər qaçdı ki, axırda taqətdən düşüb yerə yıxıldı. Arılar onu dörd tərəfdən dövrəyə alıb dedilər:

- Fil qardaş, öz gücünə güvənib bizə meydan oxuyurdun, indi halın necədir?

Fil utandığından başını qaldırmadı. Arılar dilləndilər:

Özündən zəifləri əzənlərin axırı bax belə olar!

Azərbaycan xalq nağılı

SÖZLÜK

boy, lovğa, sancmaq, dolamaq, dağıtmaq, güvənmək

SÖZ EHTİYATI

dövrəyə almaq, dağa dönmək, meydan oxumaq, taqətdən düşmək, məhəl qoymamaq, qaçmağa üz qoymaq

#### ÇOXBİLMİŞ DÜŞÜNDÜRÜR

1. Nağılı aşağıdakı ardıcıllıqla danışmaq olarmı? Fikirlərinizi əsaslandırın

1) Arıların xəbərdarlığı.
2) Arıların xahişi.
3) Filin tərsliyi.
4) Arıların intiqamı.
5) Dəcəl fil.

2. Nağıldan nə nəticə çıxardınız? Danışın.

3. Atalar sözlərini oxuyun və mətnin məzmununa uyğun olanı deyin.

### ATALAR SÖZÜ - SÖZLƏRİN GÖZÜ

Zülm yerdə qalmaz.
Sonrakı peşmançılıq fayda verməz.

Acıqlı başda ağıl olmaz.
Yoldaşı yolda tanı!

4. Nağılı diqqətlə oxusanız, suallara cavab taparsınız. Hansı suala cavab verməkdə çətinlik çəkdiniz? Həmin sualı səsləndirin.

1) Fil nə üçün ağacları silkələyirdi?
2) Arılar niyə filə müraciət etməli oldular?