8*. Göy zolaqların yerinə uyğun gələn sözləri artırıb aşağıdakı mətni oxuyun. Mətndən nə nəticə çıxardınız? İfadə yazmağa hazırlaşın.

#### ANANIN SƏSİ

Ana Cavanşiri çağırtdırdı. El başçılarının yanında dedi:

- Atan qocalmış, mənim də belim bükülmüşdür. Sən bu gündən qalxan və qılınc götür. Budur, minlərlə igid vətən uğrunda döyüşə gedir. Sən də onlara qoşul, hökmdar oğlu olduğunu unut. Bircə şeyi yadında saxla. Vətən fəlakət qarşısındadır, onu xilas etmək lazımdır. Düşmənin üstünə bir əsgər kimi get, qalib bir aslan kimi qayıt... Anan xoşbəxt görmək istəyir. qarşısından qaçsan, bu yurda dönmə. O zaman mən sənə halal etmərəm. Sən arxadan yaralansan, Azərbaycan qızlarına sənin yaranı sarımağı məsləhət görmərəm. Düşməni yurdumuzdan qovmamış geri dönmə.

Cavanşir vüqarla başını qaldırdı və yaxına gəlib ananın titrək, zərif öpdü:

- Arxayın ol, ana, mən vətən oğluyam!

- Cavanşir bizim sərkərdəmizdir!..

- Cavanşirə uğurlar olsun! - deyə el başçılarının əzəmətli səsi gurladı...

- Sizə uğurlar olsun! - deyə ana zərif əllərini qaldırıb onlara xeyir-dua verdi.

Yusif Şirvan

SÖZLÜK

fəlakət, qalib, hökmdar, vüqarla, titrək, sərkərdə, gurlamaq, əzəmətli, yaralanmaq

SÖZ EHTİYATI

qalxan, xeyir-dua vermək, beli bükülmək, aslan kimi

9. “Ananın səsi” mətnində yaşıl rəngdə verilmiş sözləri kök və şəkilçiyə ayıraraq dəftərinizə köçürün. Həmin sözləri və onların köklərini ayrı-ayrılıqda təhsil aldığınız dilə tərcümə edin. Bu sözlərin düzəltmə söz olduğunu əsaslandıra bilərsinizmi?

10. Şeiri oxuyun. Əsgərin fikirləri ilə razısınızmı?

#### ƏSGƏRƏM

Adımın mənasını
Öyrədib nənəm mənə;
Ömür boyu borcluyam
Ana yurda, Vətənə.

Xalam hərdən deyir ki,
Sən balaca qoçaqsan;
Böyüyəndə tanınmış
General olacaqsan.

Babamdan eşitmişəm:
İgidlər alqışlanır;
Generallığın yolu
Əsgərlikdən başlanır.

Oqtay Rza