#### ÇOXBİLMİŞ DÜŞÜNDÜRÜR

1. Hər iki şeiri diqqətlə oxuyun. Sonra qruplara bölünün. Bu şeirlər arasında uyğun gələn və fərqli fikirləri müəyyənləşdirin.

2. Nəyə görə ilk dərs günü “Bilik günü” hesab olunur? Bu barədə düşünmüsünüzmü? Fikirlərinizi əsaslandırın. Məktəbinizdə bilik günü necə qeyd olunur?

3*. Necə düşünürsünüz, bu şeirlərdə uyğun gələn sözlər, cümlələr varmı, varsa bu nədən irəli gəlir? Qruplara bölünün və araşdırın .

4. Qruplara bölünün. “Məktəbə çağırış” şeirinin ayrı-ayrı bəndləri üzrə məktəbin insan həyatında rolu barədə təqdimat hazırlayın .

5*. Şeirlərdə işlənmiş bəzi sözlərin mənasını anlamaqda çətinlik çəkəcəksiniz. Bunun səbəbi barədə düşünün və fikirlərinizi əsaslandırın. İpucu kimi, bu şeirlərin hər ikisinin 1907-ci ildə yazıldığını unutmayın.

6. “Sən nə yamansan, a buz!“ və “Gəl, gəl, a yaz günləri!” misralarının hansı şeirlərdən götürüldüyünü deyə bilərsinizmi? Həmin şeirləri yadınıza salın və verilmiş misraları tamamlayın.

7*. Qruplara bölünün və Məhəmməd Peyğəmbər tərəfindən deyilmiş aşağıdakı kəlamlardan çıxardığınız nəticəni müəlliminiz və yoldaşlarınızla bölüşün.

1) “Bir saat elm öyrənmək altmış illik ibadətdən üstündür”.
2) “Alimin qələminin mürəkkəbi bir şəhidin qanından daha müqəddəsdir”.
3) “Elm dalınca Çinə qədər getmək lazımdırsa, bunu edin!”

SÖZLÜK

qul, mürəkkəb, müqəddəs

8. ’’Ehtiram“ sözünə yaxınmənalı söz hansıdır?

a) inam b) sədaqət c) hörmət d) etibar

9. Şeirlərdə göy rəngdə verilmiş “ziyan, yaman, nur” sözlərini hansı sözlərlə əvəz edə bilərsiniz?

10. Şeirdə yaşıl rəngdə verilmiş sözlərdəki səhvləri tapmağa çalışın, lazım gələrsə, müəllimin köməyindən istifadə edin.

11. Oxuyun, görün Çoxbilmiş sizə nə deyir?

Doslarına, özünnən böyüklərə ras gələndə:
Səhərrər belə müraciət etmək lazımdır:
- Sabahınız xeyir!
Gündüz raslaşanda:
- Salam!
Axşamlar:
- Axşamınız xeyir!
Doslarınnan ayrılanda belə demək məsləhətdir:
- Hələlik! Sağ ol!
- Xudaafiz!

- Görüşənə qədər! Görüşənədək!
Evinizə gələnnəri belə qarşılıyın:
- Xoş gəlmisiz! Qapıda niyə dayanmısız, buyurun, keçin içəri!