Əvvəlki siniflərdə Azərbaycan dilində vətənə aid şeirlər, nağıllar, mətnlər oxumuşunuz. Bu əsərləri oxuduqca vətənimizə məhəbbətinizin birə-beş artdığına inanıram. Elə mən də vətəndən danışmaqdan doymuram. Axı hamımız müqəddəs anamıza - Vətənimizə borcluyuq !

Bilirəm, məndən VƏTƏN haqqında yeni şeirlər, mahnılar, nağıllar istəyirsiniz. Heç narahat olmayın və ürəyinizi də sıxmayın. Sizə söz verdiyim kimi, Çoxbilmişin sehrli torbasında Vətən haqqında o qədər gözəl şeirlər, maraqlı hekayələr var ki !.. Təki siz Çoxbilmişdən şeir istəyin! Ondan asan nə var ki?!

SÖZLÜK

varlıq, döyünmək, öyünmək, yeniləşən, kökümüz-soyumuz

SÖZ EHTİYATI

yeyin, birə-beş, ürəyini sıxmaq, mənəvi dəyər, bağlı-bağatlı

#### ÇOXBİLMİŞ DÜŞÜNDÜRÜR

1. Dostlar, deyin görək Vətən haqqında dediklərimlə razısınızmı? Sizin üçün Vətən nədir? Fikirlərinizi yoldaşlarınızla bölüşün.

2. “Vətən keçmişdir, bu gündür, gələcəkdir” fikrini necə başa düşürsünüz? Fikirlərinizi açıqlayın.

3. Necə bilirsiniz, Vətənimizin havası, suyu, torpağı olmasa, biz yaşaya hilərikmi? Bu barədə düşüncələrinizi yoldaşlarınızla bölüşün.

4. Şair Abbas Səhhətin “Vətəni sevməyən insan olmaz! Olsa da, ol şəxsdə vicdan olmaz!” fikri ilə razısınızmı? Doğrudanmı, hamı vətənini sevir? Bəs heç vətənini sevməyənlərə rast gəlmişsinizmi? Belələri haqqında nə düşünürsünüz? Müzakirəyə qoşulun.

5. Çoxbilmiş bu şeiri əzbər bilir. Siz də əzbərləyin.

### VƏTƏN

Ey Vətən, ana Vətən,
Heyranam sənə, Vətən
Dupduru göllərin var,
Yamyaşıl çöllərin var.
Dağların baş-başadır,
Düzlərin tamaşadır.
Dərələrin dərindir,
Yaylaqların sərindir.
Nə gözəldir qucağın,

Doğma odun-ocağın!
Kəndlərin gül-çiçəkdir,
Şəhərlərin göyçəkdir.
Sakitdir gen düzlərin,
Coşqundur dənizlərin.
Sən dünyanın gözüsən,
Taleyimin özüsən.
Sevirəm bayrağını,
Öpürəm torpağını!

Əhməd Cəmil

SÖZLÜK

tale, düz, dərə, çöl

SÖZ EHTİYATI

coşqun, tamaşa, heyran olmaq, baş-başa