#### ÇOXBİLMİŞ DÜŞÜNDÜRÜR

1. Şeirdəki əsas fikri müəyyənləşdirin.

2. Müzakirə edin. Məktəbə məktəbli geyimində gəlmək lazımdır, yoxsa sərbəst geyimdə? Hansı daha yaxşıdır və nə üçün? Fikirlərinizi əsaslandırın.

3*. “Səf düzülmək” ifadəsi şeirdə hansı mənada işlənmişdir?

a) sıralanmaq b) qatarlanmaq c) bağışlanmaq d) görünmək

4. * Necə bilirsiniz, “düz+ül (mək)” sözünün kökü aşağıda hansı variantda verilmişdir? Müəllimin köməyindən istifadə edin və araşdırın.

a) düz - çöl b) düz - hamar c) düz - doğru d) düz (mək) - sırala (maq)

5. “Bilməmək eyib deyil, öyrənməmək eyibdir” atalar sözündə nəyə işarə edilir? Fikirlərinizi əsaslandırın.

6. Aşağıda verilmiş müdrik kəlamları oxuyun və yadda saxlayın. Qruplara bölünün. Bu müdrik kəlamlardan çıxardığınız nəticəni yoldaşlarınızla müzakirə edin.

1) İmam Məhəmməd Qəzalidən soruşdular:
- Elmdə bu dərəcəyə necə çatdın?
Dedi: -“Bilmədiyim şeyi soruşmaqdan utanmadım”.
2) ”Aşıb-daşsa biliyin, dinləməyə çalış sən,
Danışmağa çalışma, dinləməyə alış sən”. (Nizami Gəncəvi)
3) “Alim olsan, özünü nadan hesab et ki, bilik qapıları sənin üzünə açılsın”. (Qabusnamə)
4) “Öyrənməkdən və yaxşı sözə qulaq asmaqdan ar eləmə”. (Qabusnamə)

SÖZ EHTİYATI

müdrik, dərəcə, aşıb-daşmaq, nadan, alışmaq, ar eləmək

7*. “Dinləməyə alış sən” cümləsində “alış” sözünün hansı mənada işləndiyini müəyyən edə bilərsinizmi? Müəllimin köməyindən istifadə edərək araşdırın.

a) yanmaq | b) odlanmaq | c) öyrəşmək | d) vərdiş etmək

1) a ; b | 2) c ; d | 3) a ; d | 4) b ; c

8. “Məktəblilər məktəbli formasında daha gözəl görünürlər. Bər-bəzək, bahalı geyimlər şagirdə yaraşmır” fikri ilə razılaşırsınızmı? Fikirlərinizi əsaslandırmağa çalışın.

9. Necə bilirsiniz, “utanmaq” sözünün əvəzinə aşağıdakılardan hansını işlətmək olar?

a) danışmamaq b) ar eləmək c) susmaq d) eşitmək

10. Çoxbilmiş deyir ki, dostu Şamil şeirdə göy rəngdə verilmiş bütün sözlərin düzgün yazılışını bilir. Siz də özünüzü yoxlayın və həmin sözlərin düzgün tələffüzünü və yazılışını qarşı-qarşıya yazın.

#### ÇOXBİLMİŞ GÜLDÜRÜR

11. Lətifəni oxuyun.

- Ana, yadında, demişdin ki, cümə günü “Tarix”dən “4” alsam, şənbə bütün günü həyətdə oynaya bilərəm.

- Yadımdadır, məgər tarix dərsindən “4” almısan?

- Ana, elə qiymət almışam ki, şərtimizə görə ancaq yarım gün həyətdə oynaya bilərəm.