OXŞAMALAR

Bala dadı.
Bal dadı baladadı.
Nə balda, nə şəkərdə
Bulunmaz bala dadı.

Bala şirin,
Kim qatıb bala şirin?
Can hər şeydən şirindi
Candan da bala şirin.

Gögərçin havadadı,
Əl yetməz yuvadadı.
Bir əlim başın altda
Bir əlim duadadı.

Kərkük folklorundan

SÖZLÜK

dua, şəkər, qatmaq

SÖZ EHTİYATI

əl yetməz, kölgə salmaq, bulunmaz

#### ÇOXBİLMİŞ DÜŞÜNDÜRÜR

1. Layla və oxşamalarda fərqləndirilmiş sözlər Azərbaycan dilindəki kimi yazılmayıb. Azərbaycan dilində necə yazardınız? Özünüzü yoxlayın.

2. Çoxbilmişlə Günayın dialoqunu oxuyun. Qohumluq bildirən digər sözlərdən istifadə edərək dialoqu davam etdirin.

- Günay, sən atanın qardaşına necə müraciət edirsən?

- Əmi.

- Bəs ananın qardaşına?

- Dayı. Məgər sən “dayı” demirsən?!

- Əlbəttə, “dayı” deyirəm. Ancaq bilmək istərdim ki...

- Çoxbilmiş, xeyir ola, yenə məni yaman sorğu-suala tutursan? Mənim Azərbaycan dilini necə bildiyimi yoxlamaq istəyirsən?

- Günay, yaxşı, onda de görüm, atanın bacısı sənin üçün kimdir?

- Bibi.

- Bəs onda ananın bacısı?

- Anamın bacısı mənim xalamdır. Bilirəm, indi nə soruşacaqsan. Ona görə də əvvəlcədən deyirəm: heç də bütün dillərdə atanın və ananın bacısı ayrı-ayrı sözlərlə ifadə olunmur. Razı qaldın?

- Yenə də sualım vardı, ancaq qalsın sonraya...

3. Oxuduğunuz layla və oxşamalara əsasən deyin: atalar sözlərindəki göy boşluğun yerinə hansı sözü qoymaq olar?

### ATALAR SÖZÜ - SÖZLƏRİN GÖZÜ

Bala şirindir.
Hər kəsə öz balası şirindir.
Ana qəlbi kövrək olar.

Bala dadı - bal dadı,
Şirini şirin olur,
Acısı da dadır.

4. Atalar sözlərində mənaca bir-birinə əks olan sözləri səsləndirin, sonra həmin sözləri cümlələrdə işlədin.