### HEYVANLAR ALƏMİ

Yenə də Çoxbilmiş uşaqlığında olan bir hadisəni xatırladı. O bu xatirəni sizə danışmaq istəyir. Qulaq asın və siz də uşaqlığınızı yadınıza salın:

### KİÇİK BİR XATİRƏ...

Yenə bir gün anam həyətdə oturub köynək tikirdi. Mən də yanında oturmuşdum. Sərçələr “cik-cik” edərək həyətə səs salmışdılar. Tut ağacının başında oturmuş sərçə birdən: “Cırrıt!” edərək səs saldı. Sərçələr o dəqiqə səslərini kəsib özlərini çəpərin içinə soxdular. Mən buna təəccüb edərək soruş dum:

- Ana, o sərçə nə dedi? Quşlar niyə gizləndilər?

- Oğlum, o sərçə dedi ki, qaçın, tez gizlənin, budur qırğı gəlir !

Doğrudan da, bir azdan sonra qırğı göründü. Çil xoruz qışqırıq saldı. Qırğı dayanmayıb keçdi. Mən heyrətdə idim. Təəccüblə soruşdum:

- Ana, bu quş dilini sən hardan bilirsən? Mən də öyrənə bilərəmmi?

Anam gülərək dedi:

- Niyə bilmirsən! Quşlara fikir versən, öyrənə bilərsən. Tağı əmoğlun ovçudur. O, quşlar, heyvanlar haqqında çox şey bilir. Ondan soruş, desin.

Süleyman Sani Axundov

SÖZLÜK

qırğı, çəpər, çil

SÖZ EHTİYATI

səslərini kəsmək, heyrətdə olmaq, qışqırıq salmaq

1. Mətndə “oturmaq” sözü fərqli rəngdə verilib. Axırıncı “oturmaq” sözünün əvəzinə hansı sözü işlətmək daha çox yerinə düşərdi? Necə düşünürsünüz, bu sözü çoxmənalı hesab etmək olarmı?

Əziz uşaqlar, Çoxbilmiş uşaqlığında olan bir hadisəni heç vaxt unuda bilmir. Səbəbini bilmək istəyirsinizsə, mətni oxuyun.

### MARALIN ETİBARI

Kənddə bir inəyimiz vardı. Onun adı Maral idi. Bu adı ona nənəm vermişdi. Maral nənəmin sevimlisi idi. Doğrusu, o elə hamımızın sevimlisi idi. Axı o bizim gözümüzün qarşısında böyümüşdü.

Yadımdadır, yay tətilində kənddə olanda hamımız balaca* Maralın başına yığışardıq. Kimi onu sığallayar, kimi ot, su, kimi də əlindəki meyvəni və ya çörəyi ona verərdi. Balaca Maral bizim qayğımızdan xoşallanardı. Başını əlimizə, üzümüzə söykəyərdi.