### EYNƏK

Eynəyini siləndə
Qocanın əli əsdi.
Eynəyi yerə düşdü.
O yazığın, elə bil,
Gözlərində bir anlıq,
Hər yan zülmətə döndü.
Aləm oldu qaranlıq.

Kitabları əlində
Dərsdən gəlirdi Elşən.
Qocanın eynəyini
O tez götürdü yerdən.
Silib dedi: Al, baba !
Alıb eynəyi taxdı,
İşıq gəldi gözünə.

Qoca ətrafa baxdı,
Dedi: Sağ ol, ay bala!
Sən verdin eynəyimi,
Elə bil ki, qaytardın
Mənə göz bəbəyimi.

Mirmehdi Seyidzadə

SÖZLÜK

aləm, eynək, əsmək

SÖZ EHTİYATI

göz bəbəyi, zülmətə dönmək, gözünə işıq gəldi

#### ÇOXBİLMİŞ DÜŞÜNDÜRÜR

1. Şeiri nəsrə çevirərək məzmununu danışın.

2. Aşağıdakı atalar sözlərini oxuyun və yadda saxlayın. Şeirin məzmununa uyğun gələn atalar sözünü tapıb söyləyin.

### ATALAR SÖZÜ - SÖZLƏRİN GÖZÜ

Qocalara hörmət et, sən də qocalacaqsan.
Qocadan demək, cavandan kömək!
Qoca evin sütunudur.

Qocaya gülən, özünə gülər.
Böyüksüz evdə xeyir-bərəkət olmaz!
Cavanlıqda daş daşı, qocalıqda ye aşı!

3. Çoxbilmiş deyir ki, bu atalar sözləri içərisində qocalığa aid olmayanlar da var. Çoxbilmişlə razısınızsa, onları seçib səsləndirin.

4. Avtobusda, metroda yaşlılara, qocalara yer verirsinizmi? Böyüklərə yer verməyənlərə, hörmət etməyənlərə münasibətinizi qruplara bölünərək bildirin.

5. Özünüzdən böyüklərə kömək təklif edəndə dostunuz Çoxbilmiş kimi müraciət etməyə çalışın ki, sizin köməyinizi qəbul etsinlər.

- Nənəcan (babacan), buyurun, əyləşin!
- Xala (əmi), bəlkə, bir kömək lazımdır?
- Əmi (xala), bəlkə, sizə kömək edim?
- Xala (əmi), icazə verin, sizə kömək edim.
- Nənə (baba, xala, əmi), sizə necə kömək edə bilərəm?
- Əmi (xala, nənə, baba), bəlkə, təcili yardım çağırım?