3. Yanıltmacı oxuyun və tərcümə edin.

Ağacdələn ağacı dəldi
Ağaca gələndən.
Dələnin də acığı gəldi
Ağacdələndən.

Teymur Elçin

#### ÇOXBİLMİŞ ÖYRƏDİR

Uşaqlar, öyrəndiniz ki, sözlər quruluşuna görə həm də mürəkkəb olur. Yəqin, bilmək istəyirsiniz ki, mürəkkəb sözlər necə sözlərdir? Siz belə sözləri tanıyırsınız və nitqinizdə onlardan yeri gələndə istifadə edirsiniz.

Mürəkkəb sözlərə aid Çoxbilmişin verdiyi misalları (qızılgül, ağacdələn, qartopu, tutuquşu, tez-tez) yadınıza salın. Diqqət yetirsəniz, onların iki sözün birləşməsindən əmələ gəldiyini görəcəksiniz: qızılgül = qızıl + gül, ağacdələn = ağac + dələn, qartopu = qar + topu, gecə-gündüz = gecə + gündüz ... İndi, yəqin ki, “Çoxbilmiş” sözünün hansı sözlərdən əmələ gəldiyini siz özünüz asanlıqla müəyyən edə bilərsiniz. Elədirmi?

4. Quşlar barədə Çoxbilmişin danışdığı mətndə bir neçə mürəkkəb söz işlənmişdir. Çoxbilmişin izahını başa düşdünüzsə, həmin sözləri tapın. Onların hansı sözlərin vasitəsilə və necə əmələ gəldiyini izah etməyə çalışın.

5. Ətyeyən quşları tanıyırdınızmı? Çoxbilmişdən hansı ətyeyən vəhşi quşların adlarını öyrəndiniz?

6. Qaraquş, quzğun, çalağan, qızılquş, qırğı, yapalaq, bayquş niyə ətyeyən quşlar hesab olunur? Onlar nə ilə qidalanır?

7. Turac, qırqovul, kəklik, çil bildirçin niyə ovlanır? Bu barədə danışın.

8. Çoxbilmişin adını çəkmədiyi başqa hansı quş adlarını saya bilərsiniz? Quşların faydası haqqında bildiklərinizi danışın.