- Bə mənim əlimdə papka yox idi?

- Yox.

Azacıq fikrə getdi:

- Yəqin, maşında qoymuşam.

- Bə indi neyləyəcəksən?

- Heç nə. Beynimi qurdalayıb təzədən* yazacam.

SÖZLÜK

baməzə, itburnu, yemişan, qantəpər

SÖZ EHTİYATI

mafraqlaşmaq, fikrə getmək, dərdinin əlacı, başına fırlanmaq, təbiət vurğunu, beynini qurdalamaq

12. Çoxbilmişin danışdığı lətifəni səhnələşdirin. Şair və yazıçının danışığında onların Qazax rayonundan olduğunu göstərən xüsusiyyətlərə fikir verin.

### ÜMUMİLƏŞDİRİCİ DƏRS

1. Şair Məmməd İsmayılın “Vətən” şeirindən verilmiş bəndi oxuyun və əzbərləyin. Şeirdən çıxardığınız nəticəni söyləyin.

Dostu bu dünyada seçib taparlar,
Dost-düşmən seçilər, Vətən seçilməz.

Qayanı yonarlar, dağı çaparlar
Dağ-qaya kiçilər, Vətən kiçilməz!.

SÖZLÜK

seçmək, qaya, yonmaq, çapmaq

2. “Vətəni sevmək üçün nə lazımdır?” sualı ətrafında müzakirəyə qoşulun.

3. “Dost-düşmən” sözləri barədə cavablardan biri doğrudur.

a) yaxınmənalı sözlərdir b) əksmənalı sözlərdir c) çoxmənalı sözlərdir

4. 20 Yanvar hadisələri ilə bağlı araşdırma aparın və məlumat toplayın. Topladığınız məlumatlar əsasında “Şəhidlər ölmür” başlıqlı mətn tərtib edin.

5. Atalar sözünü oxuyun. Bülbülün sözlərindən çıxardığınız nəticə əsasında danışın.

Bülbülü saldılar qəfəsə, dedi:
“Ay vətən, ay vətən!”,
Buraxdılar, qondu tikan koluna, dedi:
“Can vətən, can vətən!”

6. Çoxbilmiş Hüseyn Ariflə bağlı danışdığı lətifədə dörd sözün üzərində ulduz işarəsi qoyub. Yaman Çoxbilmişdi ha! Görəsən, yenə nəyi aydınlaşdırmanızı istəyir? Diqqətli olsanız, Çoxbilmişə uduzmazsınız, o hələ sizi yaxşı tanımır!!!

7. Deyə bilərsinizmi, Vətənə niyə çox zaman “ANA VƏTƏN” deyirlər? Fikirlərinizi əsaslandırmağa çalışın.