- Məclisdə bir şey istəsələr, əgər o şey səndə olsa, tələsib onu tez vermə.

...

Qonaq Bəhlulun öyrətdiyi sözlərin hamısını dar ağacının altında camaata dedi. Xəlifə bu sözləri eşidən kimi gülümsədi, “ustadına bərəkallah”, - deyib qonağı azad elədi.

SÖZLÜK

xəlifə, ustad, kişmiş, ulaq, hikmət

9. Necə düşünürsünüz, görəsən, xəlifə qonağa niyə “ustadına bərəkallah” dedi? “Ustadına bərəkallah” məsəlinin necə yarandığını öyrənmək istəyirsinizsə, əhvalatı tapıb bütöv oxuyun.

10*. “Bir məclisə gedəndə yerini tanı, sonra otur” fikrini necə başa düşürsünüz? Bu hikmətin köməyi ilə Bəhlul Danəndə insanlara nəyi məsləhət görür? Fikirlərinizi əsaslandırın.

11. * “Məclisdə lazımsız söz danışma” hikmətində nə gizlənib? Bəs bu hikmət vasitəsilə Bəhlul Danəndə insanlara nə tövsiyə edir? Fikirlərinizi yoldaşlarınızla bölüşün.

12. Tapmacanı oxuyun, Çoxbilmiş deyir ki, siz onun cavabını bilirsiniz. Belədirmi?

İynəsi çox,
Tikəni yox,

Əti dərman,
Özü heyvan. ♦ ♦ ♦ ♦ ♦

13. Şeir parçasını oxuyun, əzbərləyin. Kirpinin qidalanması və yaşayışı barədə bildiklərinizi danışın.

#### KİRPİ

Suda görüb özünü,
Kirpi qıydı gözünü:
“Duman kimi boz rəngəm,
İynəm nə çoxmuş mənim...
Sir-sifətdən qəşəngəm,
Xəbərim yoxmuş mənim.

Xanimana Əlibəyli

SÖZ EHTİYATI

gözünü qıymaq

14. Yanıltmacı oxuyun, spesifik səslərin tələffüzünə diqqət yetirin

Getdim gördüm bir dərədə iki kar, kor, kürkü yırtıq kirpi var. Dişi kar, kor, kürkü yırtıq kirpi erkək kar, kor, kürkü yırtıq kirpinin kürkünü yamamaqdansa, erkək kar, kor, kürkü yırtıq kirpi dişi kar, kor, kürkü yırtıq kirpinin kürkünü yamayır.

SÖZLÜK

yırtıq, yamamaq, erkək