### DOST-DÜŞMƏN SEÇİLƏR, VƏTƏN SEÇİLMƏZ !

Sevimli dostlar, elə bilməyin ki, sizin istəyinizi unutmuşam. Heç elə də şey olar?! Axı mən sizin dostunuz Çoxbilmişəm! Elə hey Vətəndən danışmaq, bu mövzuda şeirlər, mahnılar oxumaq istəyirsiniz. Məgər siz hər gün dərsə Dövlət himnimizi oxumaqla başlamırsınız?! Bəs bu, vətəndən musiqi dilində danışmaq deyilmi?! VƏTƏN heç yaddan çıxarmı? Özü də kimin, kimin, Çoxbilmişin yadından!

VƏTƏN- günəşdir, havadır, sudur, torpaqdır; VƏTƏN - keçmişdir, bu gündür, gələcəkdir!

VƏTƏN- bizik, bizim varlığımızdır, mənəvi dəyərlərimizdir: dilimiz, sazımız-sözümüz, nəğməmiz-bayatımız, kökümüz-soyumuzdur! Burada böyük şairimiz Səməd Vurğunun dillər əzbəri olan misralarını xatırlamamaq olmur:

Anam, doğma vətənimsən!
Ayrılarmı könül candan?
Azərbaycan, Azərbaycan?!

VƏTƏN - başı qarlı dağlarımız, yeyin axan çaylarımız, sərin meşələrimiz, buz kimi bulaqlarımızdır. VƏTƏN - laləli-nərgizli düzlərimiz, bağlı-bağatlı ellərimiz, hər gün yeniləşən kəndlərimiz, şəhərlərimizdir! Görün bir şair Tofiq Bayram necə də gözəl deyib:

VƏTƏN mənim bu günüm,
Sabahkı toy-düyünüm.
Haqqım var ki, öyünüm Azərbaycan deyəndə !
Ürəklərdə döyünüm,
Azərbaycan deyəndə !

Görürsünüzmü, sevimli dostlar, vətən haqqında o qədər gözəl sözlər yazılıb ki! Axı sözlərin şahı da elə VƏTƏN sözüdür! Vətən müqəddəsdir. Vətən bizə doğma anadır, anamız qədər əzizdir. Əgər anamızı qorumaq istəyiriksə, onda öncə Vətəni qorumalıyıq, elə deyilmi?