10. Çoxbilmişin dostu haqqında eşitdiyi söhbətə qulaq asın ki, siz də onun kimi danışmayın. Çoxbilmişin dostunun rus dilində işlətdiyi sözləri Azərbaycan dilindəki uyğun sözlərlə əvəz edib dialoqu səhnələşdirin.

Deyirlər ki, mənim həmin dostum rus şkolunda oxuyan vaxt bir gün anasına deyib:

- Ana! Pajaluysta, mənə bir şey svarit elə!
Anası cavab verib:
- Bala nə dedin?
Dostum cavab verib:
- Ox, ox!.. Mən deyirəm: bir zad bişir.
- Bala, nə bişirim?

- Çort yeqo znaet!.. Yadımdan çıxıb... Yumru olur, əti döyüb salırlar tavaya, ya qazana... Bir cür adı var...

- Bala, küftə deyirsən?

- Hə... hə... qofta, qofta!

Cəlil Məmmədquluzadə

11. Çoxbilmişin sizin üçün hazırladığı yanıltmacı oxuyun. [C] səsinin düzgün tələffüzünə diqqət yetirin. Digər spesifik səslərimizi də təkrar edin.

Cəmil Cəmiləni cırnatdı. Cəmilə cin atına mindi, ancaq cınqırını çıxarmadı. Gecə Cəmilə Cəmili cəzalandırdı. Cəmilin cibinə cırcırama qoydu. Cırcırama Cəmilin cibində cırıldadı. Cəmil cırcıramanın cırıltısını eşitdi, ancaq cınqırını çıxarmadı. Cəmil cırcıramanı cəld cibindən çıxarıb Cəmilənin cücəsinə verdi. Cəmilə yenə cin atına mindi...

SÖZLÜK

cırıltı, cırnatmaq, cəzalandırmaq

SÖZ EHTİYATI

cınqırını çıxarmaq, cin atına minmək

12. “Çoxbilmiş öyrədir” rubrikasında Çoxbilmişin dediyi sözləri Azərbaycan dilindəki qarşılığı ilə birlikdə dəftərinizə köçürün. Bu sözlərin hər iki dildəki tələffüz və yazılış variantları arasındakı fərqi müqayisə edin. Həmin sözlərə aid cümlələr qurun.

### ÜMUMİLƏŞDİRİCİ DƏRS

1. Üzərində ulduz işarəsi qoyulmuş sözləri düzgün tələffüz edərək şeiri oxuyun, sonra şeirin məzmununu öz sözlərinizlə danışın.

### YER KÜRƏMİZ

Biz insanıq*, dünyanın
Baharıyıq*, yazıyıq*.
Bircə vətənimiz var,
Yer oğlu, yer qızıyıq*.
Sudu, ağacdı, otdu,
Havadı, torpaqdı* o.
Anamız kainatda
Bir yaşıl yarpaqdı*

Öz qoynunda hamıya
Yer verib yer kürəmiz
Gülüstana dönər o,
Bir gül əksək hərəmiz
Əgər istəmiriksə,
Ağac* kimi quruyaq*,
Gərək göz bəbəyi tək
Təbiəti* qoruyaq*.

Rafiq Yusifoğlu