### HƏR KƏSİN ANA MƏHƏBBƏTİNƏ, ATA QAYĞISINA
EHTİYACI VAR! AİLƏMİZİ QORUYAQ!

Əziz dostlar, Çoxbilmişin yadına uşaqlığı ilə bağlı bir xatirə düşdü. O bu xatirəni sizə də danışmaq istəyir. Qulaq asın və siz də uşaqlığınızı yadınıza salın:

### UŞAQLIQ HƏYATIMDAN XATİRƏLƏR

Uşaq bir qədər özünü anladıqda hər şeyin sirrini bilmək istəyir. O zaman uşağın köməyinə ana çatır. Çünki birinci növbədə uşaq sualı ona verir. Doğrudur, uşağın hər sualına cavab vermək çətindir. Lakin analar mümkün olan qədər cavab verib onu sakit etmək istəyirlər. Mən də anama çox sual verərdim. Bir dəfə anam ilə bağımızda idim. Cırcırama aramsız cırıldayırdı.

- Ana, o cırcırama nə deyir? - deyə sual etdim.

- Oğlum, o cırcırama deyir ki:

Qarışqacıq - quruşqacıq

Mənə dedi, qarışqacıq.

Dedi, dedi, dedi, dedi.

Mən anamın bu cavabına xeyli güldüm. Sonra o sözləri əzbərlədim. Cırcırama oxuyanda mən də ona qoşulub deyərdim:

- Qarışqacıq - quruşqacıq

Mənə dedi, qarışqacıq.

Dedi, dedi, dedi,dedi.

Səslərin ahəngi cırcıramanın oxumasına elə bənzəyirdi ki, sanki, doğrudan da, cırcırama o sözləri deyirdi.

Süleyman Sani Axundov