Ancaq bunun iki milyona yaxın olduğunu, doğrusu, bilmirdim. Səndən öyrənmiş oldum.

- Yaxşı, onda de görüm, heyvan deyəndə hansı canlılar başa düşülür?

- Bilirəm ki, heyvanlar dənizdə, meşədə, dağda, hətta torpağın altında yaşayırlar*. Axı heyvanların qrupları çoxdur, hansını sayım?!

- Səncə, arı və ya hörümçəyə heyvan demək olarmı?

- Bunlar bir-birinə oxşasa da, ayrı-ayrı canlılardır*. Cücülər altı, hörümçəklər isə səkkiz ayaqlı heyvanlardır. Mən bilirəm ki, bir çox dostlarımız qurbağaları timsah və ya tısbağadan fərqləndirmirlər.

Eləcə də yarasanı quş, balina və delfini balıq hesab edirlər.

- Deməli, sən onda bunların ayrı-ayrı qrupa daxil olduğunu da bilirsən? Afərin, Dəniz! Daha mənim sənə sözüm yoxdur! Bəlkə, onda bu bildiklərini deyəsən, bilməyənlər də eşitsinlər.

- Mən bilirəm ki, milçək, arı, kəpənək, parabüzən cücüdür. Əqrəb, hörümçək, dediyim kimi, bunlardan fərqlənir*. Balıqları dostlarımız yaxşı tanıyır və faydasını da bilirlər. Qurbağalar isə həm suda, həm də quruda yaşadıqları üçün onlara suda-quruda yaşayanlar deyirlər. Tısbağa, timsah, ilan və kərtənkələlər sürünənlərdir.

Quşların da növləri çoxdur. İstəyirəm ki, dostlarımız sevdikləri pinqvinin quşlara aid edildiyini də unutmasınlar. Onu da bilsinlər ki, delfin və balina, yarasa və siçan da inək, pələng, fil və meymun kimi məməli heyvanlardır.

- Çox sağ ol, Dəniz, sən dostlarımıza heyvanlar aləmi barədə geniş məlumat verdin. İnanıram ki, dostlarımızı heyvanlar aləmi barədə yeni bilgilər əldə etməyə həvəsləndirdin.

- Çoxbilmiş, sən də sağ ol, bunları dostlarımızın çoxu bilir, bilməyənlər də səndən soruşub öyrənəcəklər.

SÖZLÜK

cücü, əqrəb, kərtənkələ, timsah, yarasa, parabüzən, sürünən, heyvanlar aləmi

10. Dialoqu rollar üzrə oxuyun və göy rənglə fərqləndirilmiş sözlərin düzgün tələffüzünə diqqət yetirin.

11. Tapmacanı oxuyun, cavabını tapın.

Boynum uzundur,
Bədənim gödək,
Gözlərim iri,
Qulaqlarım şək.

Görübsünüzmü?
Məni bir dəfə?
Tapın adımı
Nədir? ♦ ♦ ♦ ♦ ♦ ♦

Zeynal Cabbarzadə

12. Tapmacada göy rəngdə verilmiş sözlərin bir-birinə münasibətini müəyyənləşdirin. Özünüzdən də belə misallar deyin.

13. Dialoqda üzərində ulduz işarəsi qoyulmuş sözlər quruluşuna görə necə sözlərdir

a) sadə b) düzəltmə c) mürəkkəb